Na temelju članka 11. stavka 3. Zakona o grobljima (NN 78/25 i 80/25) (u daljnjem tekstu: Zakon), članka 35. Odluke o grobljima (Službeni vjesnik Grada Varaždina 1/26) i članka 12. Izjave trgovačkog društva Parkovi d.o.o. Varaždin, Parkovi d.o.o., Hallerova aleja 8, Varaždin (u daljnjem tekstu: Parkovi d.o.o.), zastupani po direktorici Jeleni Sekelj, univ.spec.oec., Direktorica Parkova d.o.o. dana (DATUM) donosi

ODLUKU
o ponašanju na groblju

I. OPĆE ODREDBE
Članak 1.
Ovom Odlukom o ponašanju na groblju (u daljnjem tekstu: Odluka), Parkovi d.o.o. utvrđuju radno vrijeme groblja, vrijeme ukopa, načine i primjereno vrijeme za obavljanje radova na groblju i pružanje određenih usluga na groblju od strane drugih pravnih osoba, pravila ponašanja na groblju koja vrijede za korisnike grobnih mjesta i posjetitelje, te postupanje s izgubljenim i nađenim stvarima.

Članak 2.
Groblja na kojima se primjenjuje ova Odluka su Gradsko groblje u Varaždinu i Groblje u Biškupcu.

Članak 3.
Gradskim grobljem u Varaždinu, Grobljem u Biškupcu i Židovskim grobljem upravlja tvrtka Parkovi d.o.o. Varaždin (u daljnjem tekstu: Upravitelj groblja), na temelju Odluke o grobljima (Službeni vjesnik Grada 1/26), te Odluke o komunalnim djelatnostima (Službeni vjesnik Grada Varaždina 6/19, 3/21, 7/21, 14/23).

Židovsko groblje je izvan uporabe te je zatvoreno groblje i na njega se ne primjenjuje ova Odluka.

Članak 4.
Ovu odluku su dužni poštivati korisnici grobnih mjesta, posjetitelji groblja i osobe koje izvode radove na groblju.

Upravitelj groblja je dužan voditi brigu o održavanju reda i mira na groblju.

II. RADNO VRIJEME GROBLJA
Članak 5.
Gradsko groblje u Varaždinu i Groblje u Biškupcu otvoreni su za posjet svaki dan u razdoblju: 
· siječanj, studeni, prosinac: od 7 do 17 sati
· veljača: od 7 do 18 sati
· ožujak, listopad: od 7 do 19 sati
· travanj, rujan: od 7 do 20 sati
· svibanj, lipanj, srpanj, kolovoz: od 7 do 21 sat

Iznimno, uoči i nakon blagdana Svi sveti, groblja su otvorena za posjet i prije i nakon prethodno navedenih termina, prema potrebi, ovisno o posjetiteljima na groblju. Odluku o tome donosi Upravitelj groblja.

III. VRIJEME ODRŽAVANJA UKOPA
Članak 6.
Vrijeme održavanja ukopa na Gradskom groblju u Varaždinu i Groblju u Biškupcu je radnim danom, od ponedjeljka do petka, u vremenu od 10 do 15 sati. 

Upravitelj groblja u izvanrednim situacijama može svojom Odlukom odrediti i drugo vrijeme održavanja ukopa.

Članak 7.
Radno vrijeme dovoza i preuzimanja pokojnika je radnim danom, od ponedjeljka do petka, od 8 do 15 sati.

Iznimno, dovoz i preuzimanje pokojnika može se obaviti i van radnog vremena, uz posebnu nadoplatu, sukladno Cjeniku usluga ukopa za Gradsko groblje u Varaždinu i Groblje u Biškupcu.

Članak 8.
Mrtvačnice su otvorene za izlaganje i ispraćaj u dane pogreba, radnim danom, od ponedjeljka do petka od 8 do 15 sati.

Subotom, nedjeljom, blagdanima, neradnim danima i danima kada nema ukopa mrtvačnica je zatvorena.

IV. OBAVLJANJE RADOVA NA GROBLJU I PRUŽANJE USLUGA OD STRANE DRUGIH PRAVNIH OSOBA
Članak 9.
Izvođenje radova korisnik može povjeriti Parkovima d.o.o., drugoj pravnoj osobi ili registriranoj fizičkoj osobi.

Članak 10.
Ukoliko radove izvode Parkovi d.o.o., narudžba potpisana od strane korisnika grobnog mjesta i ovlaštene osobe Parkova d.o.o. smatra se podnijetim zahtjevom i izdanom suglasnosti za koju se plaća naknada sukladno važećem Cjeniku. 

Ukoliko se izvođenje radova povjerava drugoj pravnoj osobi ili registriranoj fizičkoj osobi, ti izvođači radova dužni su prethodno sklopiti s Upraviteljem groblja ugovor o davanju odobrenja i uvjeta za izvođenje radova na Gradskom groblju u Varaždinu i Groblju u Biškupcu te od Upravitelja groblja ishoditi suglasnost za obavljanje radova.

Članak 11.
Radi osiguravanja nesmetanog obavljanja ukopa, održavanja reda na groblju, očuvanja groblja i imovine, izvođači radova iz stavka 2. članka 10. ove Odluke su dužni:
· početak i završetak radova, odnosno pružanja usluga, na groblju prethodno prijaviti Upravitelju groblja 
· kretati se vozilima samo po stazama koje je za to definirao Upravitelj groblja i vozila zaustavljati na za to predviđenim mjestima određenim od strane Upravitelja groblja
· vozilima se kretati maksimalnom dopuštenom brzinom 15 km/h
· ulaziti na groblje samo s vozilima najveće dopuštene mase 3,5 tona (masa praznog vozila + dopuštena nosivost). U slučaju da težina kamiona prelazi navedenu vrijednost ovlaštena osoba Parkova d.o.o. zabranit će Izvođaču ulazak, odnosno naložit će mu napuštanje groblja.
· u iznimnim slučajevima kada je potreban ulazak dizalice za izvođenje radova potrebno je zatražiti prethodnu dozvolu Upravitelja groblja i slijediti upute Upravitelja groblja
· radove, odnosno usluge, izvoditi tako da se do najveće mjere očuvaju potpuni red i mir i dostojanstvo na groblju
· radove, odnosno usluge, izvoditi samo u radne dane koje odredi Upravitelj groblja 
· radove, odnosno usluge, izvoditi u skladu s uvjetima iz sklopljenog ugovora o davanju odobrenja i uvjeta za izvođenje radova na Gradskom groblju u Varaždinu i Groblju u Biškupcu
· radove, odnosno usluge, izvoditi tako da se ne onečiste i ne oštete susjedni grobovi i svi drugi dijelovi groblja (zelenilo, staze, urbana oprema i ostalo)
· sav otpad nastao prilikom izvođenja radova, odnosno usluga, odmah adekvatno zbrinuti izvan groblja
· građevinski i drugi materijal potreban za obavljanje radova, odnosno usluga, držati na groblju samo za vrijeme obavljanja radova/usluga, svakodnevno ukloniti sav preostali materijal i korišteni prostor dovesti u prvobitno stanje
· radilište dovesti u prvobitno stanje uz uvjet da sanaciju oštećenja zelenih površina, putova i okolnog zelenila mogu raditi isključivo Parkovi d.o.o. na teret Izvođača a sve u skladu s važećim cjenikom sanacije puteva i zelenih površina Gradskog groblja u Varaždinu i Groblja u Biškupcu
· izljevna mjesta na vodovodu poslije upotrebe Izvođač mora zatvoriti, a alat ne smije prati na izljevnim mjestima vodovoda
· radove, odnosno usluge, izvoditi u skladu s ovim Pravilnikom i odredbama Zakona o grobljima
· poštivati sva druga pravila koja se odnose na groblja, a donose ih Grad Varaždin ili Upravitelj groblja.

Strogo je zabranjeno s radovima započeti prije dobivanja suglasnosti od Upravitelja groblja i plaćanja naknade.

Strogo se zabranjuje izvođačima radova da otpad nastao izvođenjem njihove djelatnosti odlažu i ostavljaju na bilo koji način unutar groblja.

Ukoliko Izvođač ostavi materijal, alate ili druga sredstva za rad na groblju, Parkovi d.o.o. će ga kao napuštenog odstraniti na teret Izvođača i s njime slobodno raspolagati.

Radove je dozvoljeno izvoditi isključivo u radne dane i u vrijeme koje odrede Parkovi d.o.o. uz obavezan prekid radova u vrijeme sahrana ili prema odluci Upravitelja groblja.



Članak 12.
Radovi na groblju mogu se obavljati radnim danom, od ponedjeljka do petka, u vremenu od 7 do 17 sati. 

Radovi naknadnog graviranja znakovlja na spomenik, bez ulaska vozila na groblje, mogu se obavljati i subotom, u vremenu od 8 do 14 sati.

Upravitelj groblja može, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.

Članak 13.
Upravitelj groblja će zabranit izvođenje radova i usluga započetih bez prethodne prijave i dobivene suglasnosti, kao i izvođenje radova koji bi bili u suprotnosti s Zakonom o grobljima i Odlukom o grobljima, te će u vezi takvih radova i usluga postupiti sukladno odredbama Zakona o grobljima i Odluke o grobljima.

Ako se zabrana izvođenja radova izrekne više od tri puta istom izvođaču radova odnosno usluga, Upravitelj groblja mu može rješenjem trajno zabraniti izvođenje radova na grobljima u njegovoj nadležnosti.

Članak 14.
U slučaju nepridržavanja uvjeta iz ugovora o davanju odobrenja i uvjeta za izvođenje radova na Gradskom groblju u Varaždinu i Groblju u Biškupcu ili uvjeta navedenih u Odluci o grobljima, Upravitelj groblja će raskinuti ugovor o davanju odobrenja i uvjeta za izvođenje radova na Gradskom groblju u Varaždinu i Groblju u Biškupcu s tim izvođačem radova ili usluga.

V. PRAVILA PONAŠANJA NA GROBLJU
Članak 15.
Na groblju je korisnicima grobnih mjesta, posjetiteljima i izvođačima radova i usluga posebno zabranjeno:
· izvoditi radove ili usluge bez suglasnosti nadležnog konzervatorskog odjela, gdje je to potrebno
· ulaziti i boraviti na groblju izvan vremena propisanog za posjet
· kretati se izvan označenih putova i staza namijenjenih za prilaz do grobnih mjesta i objekata
· ulaziti u mrtvačnicu u vrijeme koje nije predviđeno za ukope, izlaganje i ispraćaj pokojnika
· oštećivanje i uništavanje grobova i grobnica te nadgrobnih spomenika, nadgrobnih ploča i znakova na grobovima i grobnicama
· uređivanje grobova i grobnica, te stavljanja natpisa na iste suprotno Zakonu o grobljima
· uništavanje staza i ograde groblja te oštećivanje objekata i uređaja na groblju (pipe za vodu, klupe, košare za otpatke i drugo)
· gaženje po grobnim mjestima, oštećivanje grobnih mjesta, uređaja i spomenika, nadgrobnih znakova, ograda i ostalih dijelova 
· uništavanje cvijeća i nasada na groblju
· uništavanje zelenila i zelenih površina na groblju, kao i svaki drugi zahvat na zelenilu izvan grobnog mjesta (sadnja, orezivanje, rušenje, trganje grana, guljenje kore i slično)
· sadnja bilo kakvog bilja van grobnih mjesta 
· sadnje cvijeća i trajnica na grobnim mjestima koje nije primjereno groblju
· unošenje i sadnja invazivnih vrsta na groblju
· odnošenje cvijeća, cvjetnih aranžmana, svijeća, križeva i drugih ukrasa s tuđih grobnih mjesta i grobnica
· odlaganje građevinskog i drugog otpada nastalog pri obavljanju radova ili usluga na grobnim mjestima
· odlaganje otpada van predviđenih spremnika za otpad
· odlaganje otpada u spremnik koji nije za tu vrstu otpada 
· vožnja bilo kojim prijevoznim sredstvom po groblju bez prethodne suglasnosti Upravitelja groblja
· obavljanje bilo kakvog oblika trgovine ili reklamiranja kao i izvođenje klesarskih i drugih radova i usluga bez suglasnosti i odobrenja Upravitelja groblja
· prosjačenje
· glasno pjevanje, vikanje te stvaranje bilo kakve buke kojom se remeti mir na groblju 
· ulazak životinjama
· snimanje, fotografiranje i organiziranje događanja bez prethodnog odobrenja Upravitelja groblja
· bilo kakve druge aktivnosti i ponašanje koje nije u skladu s Zakonom o grobljima i Odlukom o grobljima.

Članak 16.
Korisnik grobnog mjesta je dužan:
· redovito plaćati godišnju grobnu naknadu
· uređivati, čistiti i održavati grobno mjesto i prostor oko njega na način kojim iskazuje poštovanje prema pokojnicima bez narušavanja cjelokupnog izgleda groblja, izazivanja opasnosti za sigurnost posjetitelja, bez narušavanja sigurnosti i stabilnosti drugih grobnih mjesta i bez da se druga grobna mjesta oštećuju i onečišćuju
· odlagati otpad isključivo u predviđene spremnike prema vrsti otpada za koju je spremnik predviđen
· na primjeren način označiti imena svih ukopanih osoba na grobnom mjestu
· na grobnom mjestu saditi i njegovati cvijeće i nisko raslinje koje je primjereno groblju 
· primjenjivati sve mjere zaštite od požara, a posebno:
· ne odlagati u spremnike lampaše koji nisu ugašeni
· ne paliti i postavljati lampaše blizu zapaljivih stvari, poput thuja i drugog bilja ili aranžmana
· ne paliti lampaše za vrijeme jakog vjetra i visokih temperatura
· izbjegavati staklo za vrijeme jakog sunca i ne bacati staklo u spremnike s otpadom.

Oko grobnog mjesta (na stazama i prostoru između grobova) korisnik grobnog mjesta ne smije saditi nikakvo raslinje, niti postavljati bilo kakve klupe, ukrase, dekoracije i slično.

Članak 17.
Grobna mjesta i spomen-obilježja, odnosno simboli i natpisi na njima ne smiju:
[bookmark: _Hlk183534418]- vrijeđati nacionalne, vjerske ili moralne osjećaje, 
[bookmark: _Hlk180408722]- vrijeđati vrijednosti obrambenog Domovinskog rata te na bilo koji način veličati agresiju na Republiku Hrvatsku ili oružanu pobunu protiv Republike Hrvatske tijekom Domovinskog rata ili sudionike u toj pobuni
- biti u suprotnosti s pozitivnim propisima Republike Hrvatske i Zakona o grobljima
- na bilo koji način povrijediti uspomenu na pokojnika.

Članak 18.
Na groblju se mogu održavati samo skupovi koji su u vezi s ispraćajem i ukopom umrlih, te organizirani prigodni skupovi u povodu sjećanja na umrle i pokopane na groblju na Svi Svete i u drugim prigodama, isključivo u organizaciji Upravitelja groblja.

Na groblju su zabranjena javna okupljanja i svako postupanje protivno odredbama zakona koji uređuje javna okupljanja, kao i svako postupanje unutar groblja protivno odredbama zakona koji uređuje prekršaje protiv javnog reda i mira ili Odluke o komunalnom redu Grada Varaždina.

Članak 19.
Izgubljene i zaboravljene predmete koji se nađu na groblju, nalaznik je dužan predati u službene prostorije Upravitelja groblja, a s kojima će se postupiti sukladno propisima o nađenim stvarima.

Članak 20.
Posjetitelji groblja dužni su se ponašati u skladu s pravilima ponašanja utvrđenim ovom Odlukom i poštivati pijetet prema umrlima i pokopanima na groblju.

VI. ZAVRŠNE ODREDBE
Članak 21.
Ova Odluka stupa na snagu danom donošenja, a objavit će se na oglasnoj ploči Parkova d.o.o., web stranici www.parkovi.eu i na ulazima na groblje.

Stupanjem na snagu ove Odluke prestaje važiti Odluka o ponašanju na groblju od 17. lipnja 2025. godine.

U Varaždinu, (DATUM). godine.


Rukovoditeljica RJ Groblje:				Direktorica Parkova d.o.o.:
Romana Brkić Knežević, dipl.ing. 			Jelena Sekelj, univ.spec.oec.

